386BSD

Istorija

386BSD pagrindas buvo parašytas Lynne Jolitz ir William Jolitz, kurie baigė Kalifornijos universitetą Berklio mieste. William Jolitz turėjo didelę patirtį su ankstesniais BSD leidimais (2.8 ir 2.9BSD) ir abu dirbo su BSD kodu Symmetric Computer Systems kompanijoje XX a. 9 dešimtmetyje. 4.3BSD-Reno ir vėliau 4.3BSD Net/2 kodo perkėlimas Intel 80386 procesoriams buvo pradėtas 1989 metais ir atliktas William Jolitz Kalifornijos universitetui Berklio mieste. 4.3BSD Net/2 leidimas buvo nebaigtas ir neveikiantis. Jame buvo išimtos kodo dalys, kurių paskelbimas atviru kodu galėjo sukelti teisines problemas (pavyzdžiui, priklausė AT&T UNIX programinio kodo licencijai). 386BSD leidimai tapo atviri 1992 metais ir buvo paremti 4.3BSD Net/2 sistemos kodu, tačiau buvo papildyti William ir Lynne Jolitz parašytu kodu, kurio trūko pilnai funkcionuojančiai sistemai (aprašytu Missing Pieces I ir II straipsniuose, Dr Dobbs Journal žurnalo 1992 metų gegužės – birželio mėnesių leidiniuose). Pirmoji sistemos versija (0.0) buvo išleista 1992 metų kovą. Daug geriau naudojimui tinkanti versija (0.1) buvo išleista 1992 metų liepos 14 dieną. Perkėlimo procesas buvo detaliai aprašytas 18 dalių serijoje Dr. Dobbs Journal žurnale, pradedant nuo 1991 metų sausio.

FreeBSD ir NetBSD

Po 386BSD 0.1 versijos išleidimo grupė naudotojų pradėjo rinkti pataisymus ir patobulinimus, išleisdami juos neoficialiais pataisymų paketais. Dėl nesutarimų tarp William ir Lynne Jolitz su pataisymų palaikymo grupe apie 386BSD ateities vystymą ir leidimų grafiką, pataisymų palaikytojai 1993 metais sukūrė FreeBSD projektą. Panašiu metu kita 386BSD naudotojų grupė sukūrė ir NetBSD projektą, kuris siekė unifikuoti 386BSD ir kitas BSD vystymo grupes į vieną multiplaforminę sistemą. Abu projektai vystomi iki šiol.

Teisiniai procesai

Dėl teisinio proceso tarp USL ir regentų iš Kalifornijos universiteto, dalis BSD kodo buvo pripažinta kaip netinkama atviram kodui. 1993 metais universitetas išleido 4.4BSD-Lite versiją, kurioje ši problema buvo išspręsta. Tačiau 386BSD, Dr. Dobbs žurnalas ar William ir Lynne Jolitz niekada nebuvo įtraukti į šiuos teisinius procesus ar susitarimus, kurie kilo iš jų, ir toliau dirbo su 386BSD kodu prieš, teisinių ginčų metu ir po jų be jokių apribojimų. USL ar Kalifornijos universitetas bei su jais susiję asmenys niekada nesiėmė jokių teisinių veiksmų prieš 386BSD. Galiausiai jokia kodo dalis, kurią parašė William ar Lynne Jolitz 386BSD sistemai, nebuvo įtraukta į jokius teisinius ginčus.

1.0 leidimas

1994 metų pabaigoje buvo išleista galutinė 1.0 386BSD versija. Ji buvo platinama Dr. Dobbs Journal CD-ROM laikmenoje (leidimo apimtis buvo 600 MB). 386BSD 1.0 leidimas turėjo visiškai naują branduolio dizainą ir realizaciją bei pradėjo inkorporuoti Berklio architektų rekomendacijas, kurios anksčiau niekada nebuvo realizuotos BSD kode.

Sąsajos su BSD/386

386BSD buvo dažnai painiojama su panašiai pavadinta BSD/386 operacine sistema, kuri buvo kuriama BSDi kompanijos nuo 1991 metų. BSD/386 išeities kodas buvo paremtas tuo pačiu kodu kaip ir 386BSD, kuris buvo perduotas Kalifornijos universitetui 4.3BSD NET/2 sistemoje. 1991 metais William Jolitz trumpai dirbo UUNET kompanijoje (iš kurios buvo perkeltas į BSDi kompaniją), tačiau atliktas darbas skyrėsi nuo to, kuris buvo perduotas Kalifornijos universitetui ir nebuvo perkeltas į 386BSD sistemos kodą.